**О Д Г О В О Р**

на пратеничко прашање од пратеникот Абедин Зумбери поставено на 67-та седница на Собранието на Република Македонија

одржана на 30 јули 2009 година

Од страна на Министерството за труд и социјална политика востановена е пракса после секоја законска измена до центрите за социјална работа кои согласно со закон се овластени да решаваат по правата за заштита на децата во прв степен да им се испрати допис со кој се даваат инструкции за начинот на постапување при одлучување за истите. Претпоставуваме дака вашите забелешки во име на граѓаните се однесуваат за правото на родителски додаток за дете (второ, трето и четврто) кое право после интервенцијата на Уставниот суд на Република Македонија се применува на целата територија на Републиката, но ако истовремено се исполнуваат и другите предвидени услови содржани во Правилникот за поблиските услови, критериуми и начинот на остварување на правото на еднократна парична помош за новороденче и на правото на родителски додаток за дете (Службен весник на РМ бр. 163/2008 и 34/2009). Заради Ваша информираност Ви укажуваме дека правото на родителски додаток за дете (второ, трето и четврто) ќе се остварува за децата кои ќе се родат и во периодот од девет месеци по влегувањето во сила на Законот за изменување и дополнување на Законот за заштита на децата (Сл весник бр.83/2009), односно за децата кои ќе се родат после 11 април 2010 година, правото на родителски додаток ќе се остварува само за трето дете по ред на раѓање на мајката и тоа ќе се применува на целата територија на Република Македонија. Кога станува збор за 5-те лица кои поднеле барање за правото на родителски додаток за дете (второ, трето или четврто) до Центарот за социјална работа - Куманово и при тоа добиле негативно решение, истите можеле и сеуште можат да поднесат жалба до Министерството за труд и социјална политика како орган кој решава во втор степен. Во случај доколку граѓаните не се задоволни од одлуката на второстепениот орган, можат да покренат управен спор.